**POZIV**

**za dostavljanje predloga projekata**

**Podrška građanskom aktivizmu u zajednici**

British Council i Trag fondacija, u saradnji sa Fondom za dobro upravljanje Vlade Velike Britanije, objavljuju javni poziv “Podrška građanskom aktivizmu u zajednici“ za prikupljanje predloga projekata lokalnih organizacija civilnog društva.

Poziv ima za cilj pružanje savetodavne i finansijske podrške za 30 udruženja građana i neformalnih grupa u različitim okruzima Srbije. Kroz podršku, lokalne inicijative će imati priliku da unaprede svoje veštine i znanja iz oblasti javnog zagovaranja i da aktivno uključe građane u rešavanje pitanja od javnog interesa u njihovim lokalnim zajednicama.

Pilot projekat se sprovodi u periodu od septembra 2019. do maja 2020. godine i sastoji se od tri ključne grupe aktivnosti:

a) **Savetodavna podrška-koučing** (novembar-decembar 2019.) – unapređenje veština i nivoa znanja udruženja građana i neformalnih grupa da aktivno podstaknu angažovanje građana i artikulišu njihove interese

b) **Finansijska podrška-dodela donacija** (januar-maj 2020.) – sprovođenje lokalnih akcija udruženja građana biće finansirano iz grant sheme (20 grantova do maksimalnog iznosa od 3.500 funti i 10 grantova do maksimalnog iznosa od 8.500 funti, u zavisnosti od kapaciteta organizacije, tipa predloženih aktivnosti i plana realizacije lokalnih akcija)

c) **Promocija rezultata** (maj-jun 2020.) – uspesi podržanih inicijativa biće predstavljeni široj javnosti na završnom događaju u Beogradu.

Za učešće u pilot fazi projekta mogu se prijaviti organizacije i neformalne grupe iz sledećih regiona i okruga Republike Srbije:

**Istočna Srbija:** Borski i Zaječarski okrug

**Zapadna Srbija:** Zlatiborski, Kolubarski, Mačvanski i Raški okrug

**Južna Srbija:** Nišavski, Jablanički, Pčinjski i Pirotski okrug

**Vojvodina:** Južno-bački, Južno-banatski i Srednje-banatski okrug.

**Cilj pilot projekta** je da se identifikuju inovativni i uspešni pristupi za podršku građanskom aktivizmu koji bi omogućili dalji razvoj i širenje programa na teritoriju cele Srbije.

**Predlozi projekata** kojima se organizacije prijavljuju trebalo bi da se odnose na rešavanje identifikovanih problema u lokalnoj zajednici uz naglasak na direktnu saradnju, odnosno učešće što većeg broja građana date lokalne zajednice.

**Lokalne akcije nisu tematski ograničene**, ali moraju biti od javnog interesa, odnosno moraju imati potencijal da unaprede kvalitet života za veći broj građana jedne lokalne sredine.

**Aktivnosti predložene projektom** mogu podrazumevati različite metode uključivanja građana, sprovođenja kampanja podizanja svesti o nekom problemu u zajednici, osmišljavanja i pokretanja zagovaračkih kampanja, promovisanja promena koje želimo da postignemo u zajednici. Aktivnosti uključivanja građana mogu biti raznovrsne kao što su peticije, forumi u zajednici, inicijative za regrutaciju volontera, medijski događaji, sastanci sa zvaničnicima lokalnih i nacionalnih vlasti, razvoj online alata, kao i druge relevantne akcije sa jasnim fokusom na rešavanje pitanja od interesa za građane u lokalnim zajednicama.

**Šta podržavamo?**

Konkurs „Podrška građanskom aktivizmu u zajednici“ namenjen je udruženjima i/ili neformalnim grupama koji će uz aktivnu podršku i učešće građana kreirati inicijative usmerene na rešavanje nekog važnog problema/pitanja u lokalnoj zajednici.

Konkurs „Podrška građanskom aktivizmu u zajednici“ sastoji se iz dve komponente:

**Komponenta 1 - Građanski aktivizam**

Uspešni projekti će predložiti i sprovesti nove aktivnosti usmerene na neki važan problem ili temu u lokalnoj zajednici, uz aktivnu podršku i učešće većeg broja građana.

**Ko može da se prijavi?**

Ukoliko ste neformalna grupa[[1]](#footnote-1) ili udruženje građana, imate prethodno iskustvo sa organizovanjem aktivnosti u lokalnoj sredini i želite da okupite građane oko zajedničkih akcija namenjenih rešavanju problema, možete se prijaviti na konkurs popunjavanjem online formulara 1.

U okviru komponente 1 predviđena je savetodavna podrška (prva faza), kao i finansijska podrška - grant u trajanju od 4 meseca, namenjen sprovođenju lokalne akcije, u maksimalnom iznosu **do 3.500 funti** po projektu (druga faza).

**Komponenta 2 - Javno zagovaranje u zajednici**

Inicijativa javnog zagovaranja namenjena jeudruženjima građana koja su već imala iskustva sa inicijativama javnog zagovaranja, da kreiraju aktivnosti usmerene na neki važan problem/temu u lokalnoj zajednici uz podršku i uključivanje građana, kao i prepoznavanje ključnih donosilaca odluka u lokalnoj zajednici.

**Ko može da se prijavi?**

Ukoliko ste registrovano udruženje građana, koje aktivno radi više od godinu dana, imate godišnji prihod veći od 1,2 miliona dinara i imali ste iskustva u realizaciji inicijativa javnog zagovaranja uz podršku građana u lokalnoj zajednici, možete se prijaviti na konkurs popunjavanjem online formulara 2.

U okviru komponente 2 predviđena je savetodavna podrška (prva faza), kao i finansijska podrška - grant u trajanju od 4 meseca, koji je namenjen za lokalne akcije, u maksimalnom iznosu **do 8.500 funti** po projektu (druga faza podrške).

**Napomena**: *Udruženja građana i/ili neformalne grupe mogu se prijaviti samo jednim predlogom projekta, za jednu ili za drugu komponentu poziva.*

Konkurs nije otvoren za državne institucije, vladina tela, partijske i verske organizacije, niti predstavnike privatnog/profitnog sektora.

**Kriterijumi za selekciju projekata**

**Administrativni kriterijumi**:

* Online formular je popunjen u celosti, u skladu sa uputstvima iz poziva (uključujući budžet u MS Excel-u)
* Online formular je podnet u traženom roku – najkasnije do 23:59 časova, 6. oktobra 2019. godine
* Podnosilac projekta - neformalna grupa ili udruženje građana – deluje ili je registrovana u jednom od okruga koji su obuhvaćeni pozivom (Borski, Jablanički, Kolubarski, Mačvanski, Srednje-banatski, Nišavski, Pčinjski, Pirotski, Raški, Južno-bački, Južno-banatski, Zaječarski i Zlatiborski okrug)
* Za neformalne grupe koje se prijavljuju za Komponentu 1 (Građanski aktivizam): da su navedena najmanje tri člana grupe u formularu 1
* Za udruženja građana koja se prijavljuju za Komponentu 1 (Građanski aktivizam): dovoljno je da su registrovana u Agenciji za privredne registre
* Za udruženja građana koja se prijavljuju za Komponentu 2 (Javno zagovaranje u zajednici): da su registrovana u Agenciji za privredne registre pre 01. septembra 2018. godine i u poslednje 3 godine imaju prosečan godišnji prihod veći od 1,2 miliona dinara.

**Kriterijumi za procenu kvaliteta predloga projekta**:

* Problem je relevantan za lokalnu zajednicu: predlog projekta je usmeren na rešavanje pitanja od interesa za građane na teritoriji opštine ili okruga u okviru kog udruženje građana/građanska inicijativa deluje
* U predlogu je dobro objašnjen (analiziran) problem kojim se projekat bavi
* Problem je rešiv na lokalnom nivou: cilj projekta mora biti realan i dostižan
* Ideja lokalne akcije je jasna: predlog projekta konkretno obrazlaže metode i predlaže plan aktivnog uključivanja zajednice, tj. građana i građanki u ostvarenje cilja
* Postoji jasna veza između ciljeva, aktivnosti i očekivanih rezultata projekta
* Realan budžet u skladu sa predloženim aktivnostima
* Udruženje građana ima kapacitet (članstvo, prostor ili druga sredstva) za realizaciju predloženog projekta
* Za udruženja građana koja se prijavljuju za Komponentu 2 (Javno zagovaranje u zajednici): organizacija ima prethodno iskustvo u oblasti javnog zastupanja (primeri prethodnih projekata).

**Koji je iznos donacije?**

Iznos sredstava koja se dodeljuju za izabrane projekte u okviru Komponente 1 (Građanski aktivizam) je maksimalno 3.500 funti (u dinarskoj protivvrednosti po srednjem kursu Narodne banke Srbije na dan uplate sredstava).

Iznos sredstava koja se dodeljuju za izabrane projekte u okviru Komponente 2 (Javno zagovaranje u zajednici) je maksimalno 8.500 funti (u dinarskoj protivvrednosti po srednjem kursu Narodne banke Srbije na dan uplate sredstava).

**Rok za prijavu**

Predlozi projekata će se primati do **6. oktobra 2019. godine, do 23:59h.**

**Procedura za prijavu u programu**

Prijave se podnose online putem linka:

Formular 1 – Komonenta 1, link: <https://www.eventsforce.net/britishcouncil/2609/register>

Formular 2 – Komponenta 2, link: <https://www.eventsforce.net/britishcouncil/2619/register>

**VAŽNO**: Pre popunjavanja prijave, pogledajte sva pitanja i informacije u priloženom dokumentima:

1. Smernice za popunjavanje online prijavnog formulara (odvojeno za Komponente 1 i 2)
2. Budžet popuniti u MS Excel formularu i priložiti u okviru online prijave

**Selekcija predloga projekata**

Odluke o dodeli donacija donose se na sledeći način:

Posebno formirana grupa ocenjivača, sastavljena od spoljnih stručnih saradnika, obaviće procenu svih pristiglih prijava/predloga projekata, a prema gore navedenim administrativnim kriterijumima i kriterijumima za ocenu kvaliteta predloga projekata. Svi projekti koji ispunjavaju administrativne kriterijume biće predmet procene. Na osnovu kriterijuma kvaliteta, grupa ocenjivača formiraće rang listu predloga projekata koji će ući u uži izbor.

Predstavnici British Council-a, Trag fondacije i Britanske ambasade u Srbiji biće zaduženi za finalni izbor 30 inicijativa koje će učestvovati u pilot projektu.

Rezultati javnog poziva biće objavljeni najranije 21. oktobra 2019. godine.

Za dodatne informacije možete kontaktirati: [zastupanje@tragfondacija.org](mailto:zastupanje@tragfondacija.org)

1. Pod neformalnim grupama podrazumevaju se grupe od najmanje troje ljudi, koje su okupljene oko rešavanja problema u zajednici i nisu formalno registrovane. [↑](#footnote-ref-1)